Úradný vestník L 056 , 03/03/1981 S. 0020 - 0021

Fínske špeciálne vydanie: Kapitola 2 Zväzok 3 S. 0074

Španielske špeciálne vydanie: Kapitola 02 Zväzok 7 S. 0242

Švédske špeciálne vydanie: Kapitola 2 Zväzok 3 S. 0074

Portugalské špeciálne vydanie Kapitola 02 Zväzok 7 S. 0242



Nariadenie Komisie (EHS) č. 551/81 z 25. februára 1981 o zatrieďovaní tovaru do podpoložky 90.07 A Spoločného colného sadzobníka KOMISIA EURÓPSKYCH SPOLOČENSTIEV, so zreteľom na Zmluvu o založení Európskeho hospodárskeho spoločenstva, so zreteľom na nariadenie Rady (EHS) č. 97/69 zo 16. januára 1969 o opatreniach, ktoré sa majú prijať na jednotné uplatňovanie nomenklatúry Spoločného colného sadzobníka [1], naposledy zmeneného a doplneného nariadením (EHS) č. 280/77 [2], a najmä na jeho článok 3, keďže, aby sa zabezpečilo jednotné uplatňovanie nomenklatúry Spoločného colného sadzobníka, musí byť vytvorené ustanovenie pre zatriedenie prístroja na prenos informácií zaznamenaných na magnetickej páske na mikrofilm, pozostávajúceho z: - prehrávača na prehrávanie magnetickej pásky, - procesoru pre prepis údajov zaznamenaných na páske do čitateľných znakov, ktoré sa zobrazia na displeji a pre riadenie činnosti fotografického prístroja a bleskového svetla, ktoré sa používajú na fotografovanie týchto znakov. Túto časť činnosti môže podľa potreby namiesto procesoru, ktorý je súčasťou prístroja vykonať centrálna spracovateľská jednotka stroja na automatické spracovanie údajov, - displeja na zobrazenie znakov, - prístroja na bleskové svetlo, - fotografického prístroja na fotografovanie znakov na mikrofilm, - jednotky na vyvolanie a tlač filmov vo forme mikrofišov; keďže Spoločný colný sadzobník v prílohe k nariadeniu Rady (EHS) č. 950/68 [3], naposledy zmenené a doplnené nariadením (EHS) č. 3324/80 [4] zahŕňa pod položkou 84.53 stroje na automatické spracovanie údajov a ich jednotky a ostatné stroje na spracovanie údajov, pod položkou 84.54 ostatné kancelárske stroje, pod položkou č. 90.07 fotografické prístroje a pod položkou 90.10 prístroje a vybavenie, aké sa používa vo fotografických laboratóriách, a ktoré nespadá pod žiadnu inú položku kapitoly 90; keďže sú tieto položky relevantné pre zatriedenie horeuvedeného prístroja, ktorý vykonáva tri funkcie: spracovanie údajov, fotografovanie a vyvolávanie filmov; keďže položka 84.53 nezahŕňa prístroje obsahujúce alebo pracujúce v spojení so strojom na automatické spracovanie údajov a vykonávajúce špecifickú funkciu; keďže procesor v horeuvedenom prístroji nemôže byť považovaný za jeho hlavnú časť, pretože nemusí byť použitý ani pri jeho činnosti, keďže namiesto neho možno použiť centrálnu spracovateľskú jednotku stroja na automatické spracovanie údajov; keďže trieda XVI, ktorá zahŕňa položky 84.53 a 84.54 nezahŕňa výrobky, ktoré spadajú pod kapitolu 90; keďže položka 90.07 zahŕňa fotografické prístroje na kopírovanie dokumentov, vrátane tých, ktoré zaznamenávajú na mikrofilm a tých, u ktorých je expozícia a spracovanie vykonávané automaticky; keďže fotografické prístroje na kopírovanie údajov a záznam na mikrofilm musia byť rovnako zatriedené do položky 90.07; keďže horeuvedený prístroj obsahuje fotografický prístroj, ktorá tvorí jeho hlavnú časť; keďže podľa všeobecného pravidla A 3 b) pre interpretáciu nomenklatúry, musí byť preto horeuvedený prístroj zatriedený do položky 90.07, keďže je to v podstate fotografický prístroj; keďže opatrenia ustanovené v tomto nariadení sú v súlade so stanoviskom Výboru pre nomenklatúru Spoločného colného sadzobníka, PRIJALA TOTO NARIADENIE: Článok 1 Prístroj na prenos informácií zaznamenaných na magnetickú pásku na mikrofilm, pozostávajúci z: - prehrávača na prehrávanie magnetickej pásky, - procesoru pre prepis údajov zaznamenaných na páske do čitateľných znakov, ktoré sa zobrazia na displeji a pre riadenie činnosti fotografického prístroja a bleskového svetla, ktoré sa používajú na fotografovanie týchto znakov. Túto časť činnosti môže podľa potreby namiesto procesoru, ktorý je súčasťou prístroja vykonať centrálna spracovateľská jednotka stroja na automatické spracovanie údajov, - displeja na zobrazenie znakov, - prístroja na bleskové svetlo, - fotografického prístroja na fotografovanie znakov na mikrofilm, - jednotky na vyvolanie a tlač filmov vo forme mikrofišov, je zatriedený v Spoločnom colnom sadzobníku do položky: 90.07 Fotografické prístroje; prístroje a žiarovky na bleskové svetlo na fotografické účely okrem výbojok položky 85.20: A. Fotografické prístroje Článok 2 Toto nariadenie nadobúda účinnosť dvadsiaty prvý deň odo dňa jeho uverejnenia v Úradnom vestníku Európskych spoločenstiev. Toto nariadenie je záväzné vo svojej celistvosti a je priamo uplatniteľné vo všetkých členských štátoch. V Bruseli 25. februára 1981 Za Komisiu Karl-Heinz Narjes člen Komisie [1] Ú. v. ES L 14, 21.1.1969, s. 1. [2] Ú. v. ES L 40, 11.2.1977, s. 1. [3] Ú. v. ES L 172, 22.7.1968, s. 1. [4] Ú. v. ES L 349, 23.12.1980, s. 8. --------------------------------------------------